Sólbjørg Jakobsen (LA), 2024-10-11:
Mange tak, formand.
I dag er en god dag.
I disse smukke rammer, hvor solen pibler ind igennem vinduerne, står jeg med et lovforslag i hænderne, som jeg også rigtig godt kan lide.
Jeg vil faktisk kalde det en romantisk dag.
Hvad er større end kærligheden, der også gerne vil forenes i at skabe nyt liv?
Folketinget består af 179 medlemmer.
Vi er forskellige, men hver og en af os har det tilfælles, at vi engang har været helt nye på Christiansborg.
For nogle af os var det ikke for så længe siden.
Før jeg fik min daglige gang herinde, havde jeg mange forestillinger om, hvordan folketingsarbejdet måtte være, og virkeligheden skulle vise sig at være lidt en anden, både på godt og ondt.
Det er stort set umuligt at kunne forestille sig det reelle billede af den politiske verden, før man har prøvet at være i den.
Forandring, man tror på, kan være rigtig svær at gennemføre og kan tage tid.
Vi møder ikke altid opbakning til vores fikse idéer, og det kan frustrere gevaldigt.
Men er der noget, jeg også har lært, så er det, at vi en gang imellem er flere, som sidder og pusler med samme ønske om forandring, og når vi tør række ud til hinanden, kan vi rykke kraftigt og stærkt.
Det er tilfældet med forslaget om at lovliggøre partnerægdonation.
Et engelsk begreb om samme emne er shared motherhood, på dansk delt moderskab, som jeg hellere vil vælge at betegne dagens emne
Delt moderskab går i al sin enkelthed ud på, at par bestående af to kvinder kan donere æg til hinanden, så de kan stifte familie sammen; den ene kvinde bærer barnet igennem graviditeten, og den anden kvinde er genetisk beslægtet til barnet.
Med det her forslag og den brede opbakning til aftalen bag forslaget bliver delt moderskab en mulighed allerede om nogle måneder.
Det sker på baggrund af et samarbejde på kryds og tværs herinde, bl.a. via et beslutningsforslag, som vi i Liberal Alliance fremsatte sammen med Alternativet.
Jeg vil i den sammenhæng sende en særlig tak til Alternativets ordfører, som har været på sagen, fru Christina Olumeko, for et rigtig fint samarbejde.
Men hvis jeg kunne gøre det, ville jeg sende en stor tak til Helene Josefine Aagaard Lykke, som sammen med andre gode kræfter ihærdigt har kæmpet for at få et borgerforslag ind i denne sal om lovliggørelse af delt moderskab.
Borgerforslaget blev løftet til beslutningsforslag, og lige inden vi skulle behandle det i salen, blev det afløst af en politisk aftale med Socialdemokratiet, Venstre, Moderaterne, Socialistisk Folkeparti, Liberal Alliance, Danmarksdemokraterne, Enhedslisten, Radikale Venstre og Alternativet.
Det var et stort og bredt flertal, og med det kom en virkeliggørelse af den forandring, som flere af os puslede med, og som vi sammen kunne føre ud i livet.
Jeg er ikke Liberal Alliances sundhedsordfører; den tjans har vi meget dygtige Louise Brown til at varetage, men i vores parti giver vi også plads til, at vi kan beskæftige os med sager, som optager os særligt hver især, også selv om de ikke behandles i regi af vores ordførerskaber.
Processen med hele det her forslag er derfor noget, som i nogen grad har fået mig til at se det smukke i den her dag.
Der har været et eksemplarisk samarbejde i mit parti og på tværs af det politiske skel, helt over til Alternativet og ikke mindst ud til den rigtige verden og Helene Lykke, og til sidst udmøntes en bred politisk aftale igennem sundhedsministeren.
I en verden, hvor vi desværre ser homoseksuelles rettigheder til at leve og stifte familie med dem, de elsker, som ikkeeksisterende i nogle lande, ja, nogle steder kan det endda føre til dødsstraf, så er jeg stolt af, at vi i Danmark generelt og bredt er enige om at bakke op om kærligheden, også for dem, som elsker en af samme køn.
Lovforslaget indeholder også et forslag om at gøre andet forsøg for ufrivillig barnløshed statsfinansieret eller skattefinansieret.
Det er et sympatisk forslag.
Vi i Liberal Alliance har, som vores ordfører flere gange har nævnt, en stor opmærksomhed på den balance, der skal holdes, så vi også sikrer, at ventetiden bliver bragt ned og det ikke kun bliver symbolsk, men faktisk også kommer til at hjælpe derude.
I og med at det her forslag egentlig ikke er beslægtet med det andet, så vi i Liberal Alliance gerne, at man delte lovforslaget op, så vi særskilt kunne behandle det ene forslag, som der er flere partier der politisk har lavet en aftale om at stemme for, i modsætning til det andet forslag, som der ikke er lavet en politisk aftale om på samme måde.
Det ville være bedre, hvis vi her i Folketingssalen fik lov til at forholde os særskilt til det.
Det håber jeg at ministeren vil overveje.
Tak for ordet.